CELEX: 62008TN0037
Language: sk
Date: 2008-01-23 00:00:00
Title: Vec T-37/08: Žaloba podaná 23. januára 2008 – Walton/Komisia

12.4.2008   
            
            
               SK
            
            
               Úradný vestník Európskej únie
            
            
               C 92/33
            
         Žaloba podaná 23. januára 2008 – Walton/Komisia
   (Vec T-37/08)
   (2008/C 92/68)
   Jazyk konania: angličtina
   Účastníci konania
   
      Žalobca: Robert Walton (Oxford, Spojené kráľovstvo) (v zastúpení: D. Beard, barrister)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               vyhlásiť, že rozhodnutie Komisie započítať sumu 36 551,58 eur proti sumám dlženým pánovi Waltonovi na základe rozsudku Súdu prvého stupňa vo veci T-144/02 bolo nezákonné, alebo
            
         
               —
            
            
               vyhlásiť, že rozhodnutie Komisie započítať sumu 36 551,58 eur proti sumám dlženým pánovi Waltonovi na základe rozsudku Súdu prvého stupňa vo veci T-144/02 bolo čiastočne nezákonné, alebo
            
         
               —
            
            
               vyhlásiť, že suma 36 551,58 eur, ktorú Komisia započítala proti sumám dlženým pánovi Waltonovi na základe rozsudku Súdu prvého stupňa vo veci T-144/02, má byť opätovne prepočítaná na účely odstránenia nároku Komisie na úroky, a/alebo
            
         
               —
            
            
               zrušiť a) nezaplatenú sumu stanovenú na 13 104,14 eur a úrok a/alebo b) nezaplatenú sumu stanovenú na 13 815,16 eur a úrok a
            
         
               —
            
            
               zaviazať Komisiu na náhradu trov, ktoré vznikli odvolateľovi, a
            
         
               —
            
            
               nariadiť akékoľvek iné opatrenie, ktoré bude Súd prvého stupňa považovať za správne a spravodlivé.
            
         Žalobné dôvody a hlavné tvrdenia
   Rozsudkom z 12. júla 2007, Richard J. Eagle a i./Komisia, T-144/02, Zb. s. II-03381, IA-00275, II-0123, Súd prvého stupňa nariadil Komisii zaplatiť žalobcovi náhradu škôd v určitej výške.
   Platbou zo 16. novembra 2007 Komisia po započítaní 36 551,58 eur zaplatila zníženú sumu. Žalobca napadol rozhodnutie Komisie o znížení súm, ktoré mu boli dlžené, o túto čiastku.
   Na podporu svojho návrhu žalobca uvádza, že Komisia pri prijatí napadnutého rozhodnutia nesprávne posúdila právny stav vzhľadom na to, že rozhodnutie bolo nezákonným postupom, keďže Komisia v konaní pre Súdom prvého stupňa vzala späť svoj návrh na započítanie a preto nemohla následne jednostranne pokračovať v danom konaní.
   Žalobca ďalej tvrdí, že napadnuté rozhodnutie bolo v rozpore s riadnym oprávneným očakávaním žalobcu, keďže Komisia prijala výpočty žalobcu, ktoré jej tento písomne oznámil po vyhlásení rozsudku Súdu prvého stupňa.
   Napokon žalobca uvádza, že dlhopisy, na ktorých bolo napadnuté rozhodnutie založené, neboli riadnym právnym základom rozhodnutia, a pokiaľ ide o požadovaný úrok, rozhodnutie vyplývalo zo závažného nesprávneho výpočtu.